b"\n_START_ARTICLE_\nFaidherbia\n_START_SECTION_\nDistribuci\xc3\xb3\n_START_PARAGRAPH_\n\xc3\x89s natural d'\xc3\x80frica i Orient Mitj\xc3\xa0. Tamb\xc3\xa9 s'ha introdu\xc3\xaft a l'\xc3\x8dndia i Pakistan.\n_START_SECTION_\nDescripci\xc3\xb3\n_START_PARAGRAPH_\nAcacia albida \xc3\xa9s un dels majors arbres espinosos, arribant a 30 m d'al\xc3\xa7ada, amb branques i una copa arrodonida. L'escor\xc3\xa7a \xc3\xa9s rugosa i de color marr\xc3\xb3 fosc, o llisa i verd grisenca. Les branques joves s\xc3\xb3n de color blanc a gris cendra amb una caracter\xc3\xadstica forma de ziga-zaga. Les est\xc3\xadpules s\xc3\xb3n espinoses, rectes, d'uns 2 cm de llarg i de color crema. Les arrels poden cr\xc3\xa9ixer fins als 40 m de profunditat. _NEWLINE_Les fulles tenen de 3 a 10 parells de pinnes, cadascuna cont\xc3\xa9 6-23 parells de fol\xc3\xadols bastant grans, de 3,5-9 x 0,7-3\xc2\xa0mm i s\xc3\xb3n de color gris-verd. Les flors es disposen en prims pics de color blanc crem\xc3\xb3s, amb 4-14 cm de longitud. El calze t\xc3\xa9 d'1 a 1,7\xc2\xa0mm de longitud, de glabre a pubescent, amb 5 s\xc3\xa8pals. La corol\xc2\xb7la mesura de 3 a 3,5\xc2\xa0mm de longitud, amb 5 p\xc3\xa8tals lliures. _NEWLINE_El fruit \xc3\xa9s una beina inusual, brillant, de color taronja a marr\xc3\xb3 vermell\xc3\xb3s, gruixuda, indehiscent, caracter\xc3\xadstica i clarament corbada i trenada, gran, de fins a 25 x 5 cm. Cada beina cont\xc3\xa9 de 10 a 29 llavors de color marr\xc3\xb3 fosc, ovoides, brillants, cadascuna de 10 x 6,0\xc2\xa0mm i separades per un env\xc3\xa0 prim. El tegument \xc3\xa9s dur, impermeable i coriaci.\n_START_SECTION_\nUsos\n_START_PARAGRAPH_\nS'utilitza per a la fixaci\xc3\xb3 del nitrogen per a les collites i control de l'erosi\xc3\xb3. Les beines de les llavors s\xc3\xb3n molt importants per al bestiar i s'utilitzen com a aliment per als camells a Nig\xc3\xa8ria. La seva fusta \xc3\xa9s usada per a la construcci\xc3\xb3 de canoes i morters. Tamb\xc3\xa9 t\xc3\xa9 usos en l'alimentaci\xc3\xb3, begudes i medicina. _NEWLINE_A difer\xc3\xa8ncia de la majoria dels altres arbres, llan\xc3\xa7a les fulles en l'estaci\xc3\xb3 de les pluges; per aquesta ra\xc3\xb3, \xc3\xa9s altament valorat en l'agrosilvicultura, ja que pot cr\xc3\xa9ixer entre conreus sense ombrejar-los. Cont\xc3\xa9 el compost qu\xc3\xadmic psicoactiu dimetiltriptamina a les seves fulles.\n_START_SECTION_\nPropietats\n_START_PARAGRAPH_\nL'arbre t\xc3\xa9 valor medicinal per al tractament d'infeccions com les de l'aparell respiratori, tamb\xc3\xa9 per a la mal\xc3\xa0ria i la febre. \xc3\x89s \xc3\xbatil en el tractament dels problemes de sistema digestiu. L'escor\xc3\xa7a s'empra en tractaments cl\xc3\xadnics dentals d'higiene i el seu extracte s'empra en el tractament del mal de queixal. L'extracte tamb\xc3\xa9 s'utilitza per a tractar infeccions oculars a les granges d'animals.\n_START_SECTION_\nTaxonomia\n_START_PARAGRAPH_\nFaidherbia albida va ser descrita per (Delile) A. Chev. i publicada en el London Journal of Botany 5: 97. 1846."